รายงานคณะกรรมการตรวจสอบ

คณะกรรมการตรวจสอบของ บริษัท ผลิตไฟฟ้า จำกัด (มหาชน) หรือเอ็กโก
ประกอบด้วยกรรมการอิสระ 3 ท่าน มี นายชัยพัฒน์ สหัสกุล เป็นประธานคณะกรรมการตรวจสอบ
นายสมโภชน์ กาญจนาภรณ์ และ นายธนพิชญ์ มูลพฤกษ์ เป็นกรรมการตรวจสอบ
คณะกรรมการตรวจสอบประกอบด้วยผู้ทรงคุณวุฒิที่มีความรู้
ความเชี่ยวชาญและประสบการณ์ในด้านบัญชี การเงิน เศรษฐศาสตร์ กฎหมาย การบริหาร
รวมทั้งความรู้ในธุรกิจพลังงาน คณะกรรมการตรวจสอบได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัท
โดยกำหนดไว้เป็นลายลักษณ์อักษรในกฎบัตรคณะกรรมการตรวจสอบซึ่งสอดคล้องกับประกาศของตลาดหลักทรัพย์แห่งประเทศไทย
(ตลท.) เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ. 2551
และได้รายงานผลการประชุมคณะกรรมการตรวจสอบต่อที่ประชุมคณะกรรมการบริษัทเป็นวาระประจำ

ในปี 2552 คณะกรรมการตรวจสอบมีการประชุม รวม 15 ครั้ง โดยมีจำนวน 14
ครั้งที่กรรมการตรวจสอบเข้าประชุมครบทุกท่าน และมีจำนวน 1 ครั้งที่กรรมการ 1 ท่าน
ไม่สามารถเข้าร่วมประชุม
การเข้าร่วมประชุมของกรรมการตรวจสอบแต่ละท่านปรากฏอยู่ในหัวข้อการจัดการของรายงานฉบับนี้

งานที่คณะกรรมการตรวจสอบได้ปฏิบัติที่สำคัญโดยสรุป มีดังนี้

-   สอบทานงบการเงินประจำไตรมาสและประจำปีร่วมกับผู้สอบบัญชี และฝ่ายบริหาร โดยซักถาม
    ให้คำแนะนำ และข้อคิดเห็นที่เป็นประโยชน์ เพื่อให้มั่นใจว่ากระบวนการจัดทำ
    งบการเงินของเอ็กโก และการเปิดเผยข้อมูลที่สำคัญมีความถูกต้อง ครบถ้วน เชื่อถือได้
    สอดคล้องกับกฎหมายและประกาศที่เกี่ยวข้อง
    จัดทำตามมาตรฐานการบัญชีที่รับรองทั่วไปและถือปฏิบัติโดยสม่ำเสมอ
    รวมทั้งได้สนับสนุนการนำมาตรฐานบัญชีสากล (IFRS) มาปฏิบัติ ตามที่สภาวิชาชีพบัญชี และ
    สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ให้แนวทางไว้

-   พิจารณาการเปิดเผยข้อมูลของเอ็กโกในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องครบถ้วน
    โดยได้พิจารณาความเหมาะสมของลักษณะและรายละเอียดของรายการที่เกี่ยวโยงกัน
    ความสมเหตุสมผลของรายการ และความเป็นธรรมของราคาและเงื่อนไขของรายการ

-   ทบทวนกับฝ่ายบริหารในเรื่องนโยบายการบริหารความเสี่ยง การปฏิบัติตามนโยบาย
    และแนวทางการบริหารความเสี่ยงของเอ็กโก ให้การสนับสนุนโครงการ Enterprise Risk
    Management Enhancement
    เพื่อให้มั่นใจว่าเอ็กโกและบริษัทย่อยมีการบริหารความเสี่ยงอย่างต่อเนื่องและครอบคลุมทั้งกลุ่มบริษัท
    และพิจารณาการป้องกันและจัดการความเสี่ยงสำคัญของธุรกิจทั้งปัจจุบันและที่อาจเกิดขึ้นในอนาคต
    รวมทั้งการป้องกันความเสี่ยงจากการทุจริตด้วย

-   สอบทานความเพียงพอและเหมาะสมของระบบการควบคุมภายใน
    โดยพิจารณาจากรายงานของฝ่ายตรวจสอบภายในและของผู้สอบบัญชี
    ประกอบกับพิจารณาผลการประเมินระบบการควบคุมภายในของเอ็กโกและบริษัทย่อย
    รวมทั้งพิจารณาคำถามที่ใช้ในแบบประเมินที่จัดทำขึ้นตามแนวทางของ COSO (The
    Committee of Sponsoring Organizations of the Treadway Commission)
    ก.ล.ต. และ ตลท.

-   พิจารณาและรับทราบหนังสือรับรองการปฏิบัติตามจรรยาบรรณ
    และหนังสือรับรองการปฏิบัติงานของกรรมการผู้จัดการใหญ่ต่อประธานคณะกรรมการบริษัท
    โดยกระบวนการและใจความในหนังสือรับรองฯ
    ช่วยให้ความมั่นใจว่าเอ็กโกมีการกำกับดูแลการปฏิบัติงานให้เป็นไปตามจรรยาบรรณทางธุรกิจตลอดจนระบบการควบคุมภายในที่กำหนดไว้
    และข้อมูลทางการบัญชี และการเปิดเผยข้อมูลเป็นไปโดยถูกต้อง ครบถ้วน เชื่อถือได้

-   พิจารณาอนุมัติขอบเขตและแผนการตรวจสอบภายใน และกำหนดให้มีการตรวจสอบ
    Management Audit ด้วย รวมทั้งพิจารณารายงานผลการตรวจสอบ
    โดยให้ฝ่ายตรวจสอบภายในรายงานผลตรงต่อคณะกรรมการตรวจสอบ และพิจารณางบประมาณ
    บุคคลากรของฝ่ายตรวจสอบภายในและประเมินผลการปฏิบัติงานของผู้จัดการฝ่ายตรวจสอบภายใน

-   สอบทานว่าเอ็กโกมีกระบวนการที่จะมั่นใจได้ว่าการปฏิบัติงานเป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของ ตลท. และกฎหมายที่เกี่ยวข้องกับธุรกิจของเอ็กโก

-   พิจารณาลักษณะงานที่บุคคลหรือกิจการที่เกี่ยวข้องกับผู้สอบบัญชีและสำนักสอบบัญชีที่ผู้สอบบัญชีสังกัดให้บริการอื่น
    นอกเหนือจากงานสอบบัญชีให้เอ็กโกและบริษัทย่อย
    รวมทั้งพิจารณาค่าตอบแทนว่าจะต้องมีลักษณะงานและค่าบริการที่ไม่เป็นสาระสำคัญจนอาจทำให้ผู้สอบบัญชีเสียความเป็นอิสระในการปฏิบัติงานสอบบัญชี

-   ประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุมด้วย
    เพื่อให้ความมั่นใจว่าผู้สอบบัญชีมีความเป็นอิสระในการปฏิบัติงาน

-   สอบทานกับฝ่ายบริหารเกี่ยวกับการจัดทำบทรายงานการวิเคราะห์ของฝ่ายบริหาร
    (Management Discussion and Analysis) เพื่อให้มั่นใจว่ารายงานมีข้อมูลที่ถูกต้อง
    เพียงพอ
    และเป็นประโยชน์ต่อผู้ถือหุ้นและนักลงทุนทั่วไปในการนำไปใช้ประกอบการตัดสินใจลงทุน

-   ทบทวนกฎบัตรคณะกรรมการตรวจสอบเพื่อให้มั่นใจว่าการปฏิบัติงานในปีที่ผ่านมาครบถ้วนตามที่ได้รับมอบหมาย
    และหน้าที่ความรับผิดชอบสอดคล้องกับแนวทางปฏิบัติที่ดีของ ตลท. ของสากล
    และเหมาะสมกับธุรกิจของเอ็กโก

-   ประเมินผลการปฏิบัติงานของคณะกรรมการตรวจสอบทั้งชุดประจำปี 2552
    โดยการตอบคำถามในแบบประเมินตนเองสำหรับคณะกรรมการตรวจสอบที่จัดทำขึ้นตามแนวทางของ
    ตลท. และของสากล และรายงานผลการประเมินต่อคณะกรรมการบริษัท

-   สนับสนุนการกำกับดูแลกิจการที่ดีในด้านอื่นๆ เช่น
    เพิ่มช่องทางให้พนักงานและผู้ถือหุ้นสามารถติดต่อกับคณะกรรมการตรวจสอบได้โดยตรง
    เพื่อให้พนักงานและผู้ถือหุ้นสามารถแจ้งข้อมูลต่างๆ
    ผ่านคณะกรรมการตรวจสอบในเรื่องเกี่ยวกับข้อร้องเรียน
    การกระทำผิดกฎหมายหรือจริยธรรมธุรกิจ
    หรือข้อสงสัยในรายงานทางการเงินหรือระบบการควบคุมภายใน ได้โดยตรงที่ email
    address auditcommittee@egco.com
    ซึ่งประธานคณะกรรมการตรวจสอบสามารถเปิดอ่านข้อความได้แต่เพียงผู้เดียว

จากการปฏิบัติงานในปีที่ผ่านมา คณะกรรมการตรวจสอบมีความเห็นว่า
เอ็กโกจัดให้มีรายงานทางการเงินที่ถูกต้อง ครบถ้วน เชื่อถือได้
มีระบบการควบคุมภายในที่เหมาะสมเพียงพอ
และการปฏิบัติเป็นไปตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวข้องกับธุรกิจของเอ็กโก
และมีการเปิดเผยข้อมูลในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์อย่างถูกต้อง ครบถ้วน

คณะกรรมการตรวจสอบได้พิจารณาการปฏิบัติงานของผู้สอบบัญชีจาก บริษัท
ไพรซ์วอเตอร์เฮาส์คูเปอร์ส เอบีเอเอส แล้วมีความเห็นว่าเป็นผู้มีความเชี่ยวชาญในวิชาชีพ
มีประสบการณ์เหมาะสม และปฏิบัติงานได้ผลเป็นอย่างดี จึงเห็นควรให้ นางสาวแน่งน้อย
เจริญทวีทรัพย์ ผู้สอบบัญชีรับอนุญาตเลขที่ 3044 หรือ นายประสัณห์ เชื้อพานิช
ผู้สอบบัญชีรับอนุญาตเลขที่ 3051 หรือนายวิเชียร กิ่งมนตรี ผู้สอบบัญชีรับอนุญาตเลขที่
3977แห่งบริษัทไพรซ์วอเตอร์เฮาส์คูเปอร์ส เอบีเอเอส เป็นผู้สอบบัญชีของเอ็กโกในปี 2553
ต่อเป็นปีที่สอง และนำเสนอคณะกรรมการบริษัทเพื่อพิจารณาและขออนุมัติที่ประชุมผู้ถือหุ้นต่อไป

  นายชัยพัฒน์ สหัสกุล

  ประธานคณะกรรมการตรวจสอบ